Lamusa, tʋʋlgo, 30
Ges-y tɩ yãmb yel-manesmã ne y Wẽnnaamã tũub yɩ sõama!—2 Pɩy. 3:11.
Tʋʋm-bʋs la f tõe n tʋm tɩ f “Wẽnnaamã tũub yɩ sõama”? Yaa tigingã tʋʋma, wala makre, tigissã kẽnd la koɛɛgã moonego. La bũmb a taab me la f tõe n maan tɩ pa nebã fãa n ne rẽ ye. Yaa pʋʋsgã la Biiblã zãmsgo. Ned sẽn dɩk a meng n kõ a Zeova pa get tɩ bõn-kãensã maaneg yaa toog ye. A yaa wa rĩm a Davɩɩde. A ra yeela woto: “Mam Wẽnnaam, mam dat n maana yãmb daabo, la m bĩng yãmb tõogã m sũurẽ.” (Yɩɩn. 40:9) Tẽeg tɩ f sã n wa rɩk f meng n kõ a Zeova n deeg lisgu, na n yɩɩ fo mengã n segd n modg tɩ foo ne yẽ zoodã tall pãnga. Rẽnd f pa segd n ges f roagdbã wall ned a to n tũ a Zeova ye. F sã n modg tɩ f yel-manesmã ne f Wẽnnaamã tũub yaa sõma, f wilgdame tɩ f kɩsa sɩd ne Biiblã sẽn yetã, la tɩ f rat n tũu Wẽnnaam noyã. F sã n modgd zĩ-kãens wɛɛngẽ, pa na n kaoos la f tõog n deeg lisg ye. w16.03 2:10, 12, 15
Arzũma, tʋʋlgo, 31
Sẽn deng tẽebã waoongo, tõnd dag n bee tõogã yembdẽ . . . Woto, tõog yɩɩ tõnd gũuda n na n tɛ tõnd n taas Kiris nengẽ.—Gal. 3:23, 24.
Wẽnnaam sẽn kõ Israyɛll nebã tõogã yaa sẽn na n sõng-b tɩ b lak b mens ne tẽn-yagsã tʋʋm-dẽgdã la b ziri tũudmã. B sã n da tũud Wẽnnaam tõodã, a ningd-b-la barka. La b sã n da kɩɩs tõ-kãense, b paamda zu-loeese. (Tõo. 28:1, 2, 15) Bũmb a to me n kɩt tɩ Wẽnnaam kõ Israyɛll nebã a Moyiiz tõogã. Yaa sẽn na n sõng-b tɩ b segl b mens n gũ bũmb sẽn tar yõod a raabã pidsg pʋgẽ. Bõn-kãng yaa a Zeezi Kiris sẽn yaa Mesi wã waoongã. Sɩd me, tõogã sõng-b lame tɩ b bãng vẽeneg tɩ b yaa koangdba. A kɩtame me tɩ b bãng tɩ sẽn na yɩl tɩ ãdem-biisã paam b meng zãng ne yel-wẽndã, yaa tɩlɛ tɩ b paam maoong sẽn zems zãnga. (Gal. 3:19; Ebre. 10:1-10) Sẽn paase, tõogã kogla Mesi wã yaab-rãmbã, la a sõng tɩ nebã wa tõog n bãng Mesi wã n bake. Rẽnd tõogã sɩd yɩɩ Israyɛll buudã “gũuda,” n tall-b n ta Kiris nengẽ. w16.03 4:6, 7
Sibri, tʋʋl-nifu, 1
Yõk-y y mens n gũusi, tɩ bõe, yãmb bɛyã sẽn yaa Sʋɩtãanã gõoda wa gɩgemd sẽn kelemda, n baood a sẽn tõe n paam a soab n sãame.—1 Pɩɛ. 5:8.
A Sʋɩtãan da yaa malɛg-sõngo, n da be ne a Zeova. La a wa n yik n datame tɩ ninsaalbã waoogd yẽ wa b sẽn waoogd Wẽnnaamã. A ra tõe n yiisa tʋls-kãng a sũurẽ wã tao-tao, la a pa maan woto ye. A basame tɩ tʋls-wẽngã paam pãnga, hal t’a wa maan yel-wẽnde. (Zak 1:14, 15) A ka ‘pa sɩdã pʋgẽ ye.’ A kɩɩsa a Zeova, n lebg “ziri ba.” (Zã 8:44) A Sʋɩtãan kɩɩsgã tɛka, a lebga a Zeova bɛ-kãsenga, la a kis ninsaalbã me. D sã n ges Biiblã sẽn gomd a yell to-to wã, d bãngdame t’a sɩd yaa wẽng wʋsgo. Gom-bil ning sẽn yaa Sʋɩtãanã rat n yeelame tɩ “kɩɩsda,” tɩ wilgdẽ t’a kɩɩsda a Zeova, n maand a sẽn tõe fãa sẽn na yɩl tɩ malɛgsã la ninsaalbã ra teel a naamã ye. A sẽn dat yaa b fãa sẽn na n bas a Zeova sakre. w15 1/5 1:1, 2
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn